title: A Bizottság (EU) 2019/324 végrehajtási rendelete (2019. február 25.) az 540/2011/EU végrehajtási rendeletnek a bifentrin, a karboxin, a FEN 560 (más néven görögszéna vagy görögszénamagpor), a feketebors-kivonat maradéka és a nátrium-alumínium-szilikát hatóanyagok jóváhagyási időtartama tekintetében történő módosításáról (EGT-vonatkozású szöveg.)

text:
                  26.2.2019

                  HU

                  Az Európai Unió Hivatalos Lapja

                  L 57/1

         A BIZOTTSÁG (EU) 2019/324 VÉGREHAJTÁSI RENDELETE
         (2019. február 25.)
         az 540/2011/EU végrehajtási rendeletnek a bifentrin, a karboxin, a FEN 560 (más néven görögszéna vagy görögszénamagpor), a feketebors-kivonat maradéka és a nátrium-alumínium-szilikát hatóanyagok jóváhagyási időtartama tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 17. cikke első bekezdésére,
         mivel:

                     (1)

                     Az 540/2011/EU bizottsági végrehajtási rendelet (2) mellékletének A. része meghatározza az 1107/2009/EK rendelet értelmében jóváhagyottnak tekintendő hatóanyagokat. Az 540/2011/EU végrehajtási rendelet mellékletének B. része meghatározza az 1107/2009/EK rendelet értelmében jóváhagyott hatóanyagokat.

                     (2)

                     Az (EU) 2017/195 bizottsági végrehajtási rendelet (3) meghosszabbította a bifentrin hatóanyag jóváhagyási időtartamát, 2019. július 31-ről2021. július 31-re módosítva azt.

                     (3)

                     Az (EU) 2017/195 végrehajtási rendelet meghosszabbította a feketebors-kivonat maradéka és a nátrium-alumínium-szilikát hatóanyag jóváhagyási időtartamát, 2019. augusztus 31-jéről2020. augusztus 31-re módosítva azokat.

                     (4)

                     Az (EU) 2018/1266/EU bizottsági végrehajtási rendelet (4) meghosszabbította a karboxin hatóanyag jóváhagyási időtartamát, 2021. május 31-ről2023. május 31-re módosítva azt.

                     (5)

                     Az (EU) 2018/184/EU bizottsági végrehajtási rendelet (5) meghosszabbította a FEN 560 (más néven görögszéna vagy görögszénamagpor) hatóanyag jóváhagyási időtartamát, 2020. október 31-ről2021. október 31-re módosítva azt.

                     (6)

                     A 844/2012/EU bizottsági végrehajtási rendelet (6) 1. cikkének megfelelően kérelmet nyújtottak be a bifentrin, a karboxin, a FEN 560 (más néven görögszéna vagy görögszénamagpor), a feketebors-kivonat maradéka és a nátrium-alumínium-szilikát hatóanyagok jóváhagyásának meghosszabbítása iránt. A feketebors-kivonat maradéka és a nátrium-alumínium-szilikát esetében azonban nem került sor az említett rendelet 6. cikkével összhangban kiegészítő dokumentáció benyújtására a jóváhagyás meghosszabbításának alátámasztására. A bifentrin, a karboxin és a FEN 560 (más néven görögszéna vagy görögszénamagpor) esetében a kérelmezők megerősítették, hogy már nem támogatják a hatóanyagok jóváhagyásának meghosszabbítását.

                     (7)

                     Tekintettel az 1107/2009/EK rendelet 17. cikke első bekezdésében foglalt célra, a szóban forgó hatóanyagok jóváhagyási időtartamának az (EU) 2017/195, az (EU) 2018/1266, illetve az (EU) 2018/184 végrehajtási rendelet által előírt meghosszabbítása már nem indokolt. Ezért helyénvaló úgy rendelkezni, hogy a bifentrin, a karboxin, a FEN 560 (más néven görögszéna vagy görögszénamagpor), a feketebors-kivonat maradéka és a nátrium-alumínium-szilikát jóváhagyásának lejárta a meghosszabbítások figyelembevétele nélküli időpont.

                     (8)

                     Az 540/2011/EU végrehajtási rendeletet ezért ennek megfelelően módosítani kell.

                     (9)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az 540/2011/EU végrehajtási rendelet melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 25-én.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (3)  A Bizottság (EU) 2017/195 végrehajtási rendelete (2017. február 3.) a Bizottság 540/2011/EU végrehajtási rendeletének a Bizottság 686/2012/EU végrehajtási rendelete mellékletének B. részében felsorolt számos hatóanyag jóváhagyási időtartama kiterjesztésének tekintetében történő módosításáról (AIR IV megújítási program) (HL L 31., 2017.2.4., 21. o.).

            (4)  A Bizottság (EU) 2018/1266 végrehajtási rendelete (2018. szeptember 20.) az 540/2011/EU végrehajtási rendeletnek az 1-dekanol, a 6-benziladenin, az alumínium-szulfát, az azadirachtin, a bupirimát, a karboxin, a kletodim, a cikloxidim, a dazomet, a diklofop, a ditianon, a dodin, a fenazakin, a fluometuron, a flutriafol, a hexitiazox, a himexazol, az indolil-vajsav, az izoxaben, a mészkén, a metaldehid, a paklobutrazol, a pencikuron, a szintofen, a tau-fluvalinát és a tebufenozid hatóanyagok jóváhagyási időtartamának meghosszabbítása tekintetében történő módosításáról (HL L 238., 2018.9.21., 81. o.).

            (5)  A Bizottság (EU) 2018/184 végrehajtási rendelete (2018. február 7.) az 540/2011/EU végrehajtási rendeletnek a FEN 560 (más néven görögszéna vagy görögszénamagpor) és a szulfuril-fluorid hatóanyagok jóváhagyási időtartamának meghosszabbítása tekintetében történő módosításáról (HL L 34., 2018.2.8., 10. o.).

            (6)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            MELLÉKLET
            Az 540/2011/EU végrehajtási rendelet melléklete az alábbiak szerint módosul:

                        1.

                        Az A. rész a következőképpen módosul:

                                    a)

                                    a 239. sor („Feketebors-kivonat maradéka”) hatodik oszlopában („Jóváhagyás lejárta”) megadott dátum helyébe „2019. augusztus 31.” lép;

                                    b)

                                    a 253. sor („Nátrium-alumínium-szilikát”) hatodik oszlopában („Jóváhagyás lejárta”) megadott dátum helyébe „2019. augusztus 31.” lép;

                                    c)

                                    a 308. sor („FEN 560 (más néven görögszéna vagy görögszénamagpor)”) hatodik oszlopában („Jóváhagyás lejárta”) megadott dátum helyébe „2020. október 31.” lép;

                                    d)

                                    a 337. sor („Karboxin”) hatodik oszlopában („Jóváhagyás lejárta”) megadott dátum helyébe „2021. május 31.” lép.

                        2.

                        A B. részben a 23. sor („Bifentrin”) hatodik oszlopában („Jóváhagyás lejárta”) megadott dátum helyébe „2019. július 31.” lép.